**ELŐTERJESZTÉS**

**A Gazdasági és Jogi Bizottság 2020. február 24-i ülésére**

**Javaslat a szombathelyi 10011/2 hrsz.-ú ingatlanból kialakuló 10011/7 hrsz.-ú ingatlan forgalomképessé nyilvánítására**

Tájékoztatom a Tisztelt Bizottságot, hogy a szombathelyi 10011/2 hrsz.-ú, kivett üzem megnevezésű 5096 m2 alapterületű ingatlan Szombathely Megyei Jogú Város Önkormányzata tulajdonában, valamint a Szombathelyi Élelmiszeripari és Földmérési Szakgimnázium, Szakközépiskola és Kollégium vagyonkezelésében van. A szóban forgó ingatlan az előterjesztés 1. sz. mellékletét képező vázrajz szerinti 980 m2 nagyságú részét a Szombathelyi Egyházmegye meg kívánja vásárolni. A szóban forgó ingatlanrész tekintetében a Szombathelyi Élelmiszeripari és Földmérési Szakgimnázium, Szakközépiskola és Kollégium igazgatója úgy nyilatkozott, hogy feladatellátásához nem szükséges, egyetért annak Önkormányzat részére történő visszaadásával, a vagyonkezelési szerződés módosításával.

A változási vázrajz alapján, az önálló 980 m2 nagyságú, beépítetlen terület kialakításához szükséges a telekalakítási eljárás lefolytatása.

Tekintettel arra, hogy ingatlanrész korlátozottan forgalomképes, ezért szükséges annak üzleti vagyonba történő átsorolása.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 2. § (5) bekezdése alapján, amennyiben a törzsvagyon valamely eleme már nem szolgálja közvetlenül a kötelező önkormányzati feladatkör ellátását vagy hatáskör gyakorlását, az adott vagyontárgy a törzsvagyon köréből kivonható, és az üzleti vagyonba átsorolható. A vagyonrendelet 2. § (8) bekezdése alapján az átsorolásról forgalomképtelen törzsvagyon esetében a Közgyűlés, korlátozottan forgalomképes törzsvagyon esetében a gazdasági ügyeket ellátó bizottság jogosult dönteni.

Javaslom, hogy a Tisztelt Bizottság a Vagyonrendelet 2. § (5) és (8) bekezdései szerint Szombathely Megyei Jogú Város Önkormányzata tulajdonát képező szombathelyi 10011/2 hrsz.-ú ingatlanból az előterjesztés 1. sz. mellékletét képező változási vázrajz szerint kialakuló 10011/7 hrsz.-ú, 980 m2 nagyságú beépítetlen terület megnevezésű ingatlant vonja ki a törzsvagyoni körből és sorolja át a forgalomképes, üzleti vagyon körébe.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2020. február 19.**

 **/: Dr. Nemény András :/**

**Határozati javaslat**

**…./2020. (II. 24.) GJB. számú határozat**

A Gazdasági és Jogi Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 2. § (5) és (8) bekezdése alapján Szombathely Megyei Jogú Város Önkormányzata tulajdonát képező szombathelyi 10011/2 hrsz.-ú ingatlanból az előterjesztés 1. számú melléklete szerinti változási vázrajz alapján kialakuló 10011/7 hrsz.-ú, 980 m2 nagyságú beépítetlen terület megnevezésű ingatlant a korlátozottan forgalomképes törzsvagyoni körből kivonja és átsorolja a forgalomképes, üzleti vagyon körébe.

**Felelős:** Dr. Nemény András polgármester

 Dr. Horváth Attila alpolgármester

Bokányi Adrienn, a Gazdasági és Jogi Bizottság elnöke

 (végrehajtásért: Nagyné dr. Gats Andrea, a Jogi és Képviselői Osztály vezetője)

**Határidő:** azonnal